L'article 9.1 de la Llei 10/1994, d'11 de juliol, de la policia de la Generalitat-mossos d'esquadra, estableix que quan estan de servei els membres del cos de mossos d'esquadra han de vestir l'uniforme reglamentari.
El mateix precepte disposa que, en tot cas, han d'acreditar sempre llur identitat professional.
L'apartat 2 del mateix article remet la determinació de les normes sobre els uniformes, els distintius, les salutacions i els honors al desenvolupament reglamentari.
En compliment d'aquesta previsió legal, mitjançant el Decret 184/1995, de 13 de juny, es van regular els uniformes reglamentaris, els distintius, les distincions, les salutacions i la identificació de la policia de la Generalitat-mossos d'esquadra.
En regular la identificació, l'article 15 del Decret inclou la targeta d'identitat professional com un dels elements d'acreditació professional dels mossos d'esquadra.
La targeta d'identitat professional, que té caràcter personal i intransferible, acredita la condició d'agent de l'autoritat que com a membre de la policia de la Generalitat-mossos d'esquadra correspon al seu titular.
A més de fer-se constar a la targeta el número d'identitat professional dels funcionaris i funcionàries s'ha d'incloure, també, a la placa insígnia, de conformitat amb el que prescriu l'annex 4 del Decret.
Per tal de facilitar que la ciutadania pugui identificar els funcionaris i funcionàries del cos de mossos d'esquadra quan s'hi relacionin, es considera necessari complementar la previsió formulada per l'article 18.1 del Decret, segons el qual el personal autoritzat per a l'ús de la targeta d'identitat professional i la placa insígnia les haurà d'exhibir durant les actuacions pròpies del servei, i fora del servei quan hagi d'intervenir en defensa dels drets i les llibertats de la ciutadania, de la seguretat ciutadana i en aplicació de la legislació vigent, amb la inclusió del número d'identitat professional en algunes de les peces dels uniformes de la policia de la Generalitat-mossos d'esquadra.
En compliment del que disposa l'article 53.e) de la Llei 10/1994, d'11 de juliol, de la policia de la Generalitat-mossos d'esquadra, el Consell de la Policia-Mossos d'Esquadra ha emès informe sobre la present disposició reglamentària.
En conseqüència, en ús de les competències que atribueix la disposició final de la Llei 10/1994, d'11 de juliol, de la policia de la Generalitat-mossos d'esquadra, de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta de la consellera de Justícia i Interior i d'acord amb el Govern,
En les peces següents dels uniformes de la policia de la Generalitat-mossos d'esquadra, cal incorporar, a la part davantera superior dreta, una veta adherent de color blau marí de 2 cm d'ample i 5 cm de llarg, en la qual ha de constar el número d'identitat professional del funcionari o funcionària:
a) La jaqueta de l'uniforme de mitja gala.
b) La camisa, la camisa d'estiu i el jersei de l'uniforme de treball operatiu.
c) La camisa, la camisa d'estiu i el jersei de l'uniforme de campanya.
e) L'anorac d'hivern i l'anorac d'estiu.
Aquest Decret entrarà en vigor l'endemà de la seva publicació en el Diari Oficial de la Generalitat de Catalunya.